Flaet blong ol seasonal wokman i ko Australia i pospon
Ofis blong Labour i talem se kes blong COVID-19 i posponem ol flaet blong tekem ol seasonal wokman i ko wok long Australia.
Commissioner blong Labour, Murielle Metsan Meltenoven i talem se lukluk i stap blong tri jata flaet ia bae i hapen long nekis yia nomo.
“ Plan hemi stil stap semak mbe lukluk i stap se bae i no hapen quik taem bifo christmas mo luk olsem long January 2021,” hemi talem.
“ Yumi kontinu blong pripea blong sendem ol wokman ovasea.
“ Ol flaet ia bae oli tekem ol seasonal wokman blong ko wok long Queensland mo Tasmania long Australia.”
Commissioner blong Labour i talem se nomata long dilei blong ol flaet ia, labour dipatmen i kontinu blong pripearem ol wokman blong ko wok.
“ Mifala i mekem ol rikruitmen plan blong save mitim ol target we ol fama blong Australia oli wandem,” hemi talem.
“ Labour Depatmen i hop blong sendem 486 wokman i ko long tri jata flaet ia we bai i stap long January 2021.”
I bin kat tu flaet vinis long yia ia we i tekem ol seasonal wokman i ko wok anda long mango pilot projek long Northern Territory long Australia.
“ Ol wokman we oli bin go long Darwin long Australia, oli sef i stap naoia mo oli kontinu blong enjoyem wok blong olgeta,” Commisioner blong Labour i talem.
Department blong Labour i bin anaonsem tri jata flaet ia blong i hapen bifo en blong yia ia.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn